DA Den Europæiske Unions Tidende C 133/4

Høringskonsulentens endelige rapport (1)

Sag COMP/39.386 — Langfristede elkontrakter i Frankrig

2010/C 133/04

Det udkast til afgørelse, Kommissionen har fået forelagt, drejer sig om en overtrædelse af EUF-traktatens artikel 102 begået af EDF S.A. og selskabets datterselskaber, især Electricité de Strasbourg S.A., og kontrollerede enheder (under ét »EDF-koncernen«).

Ifølge udkastet til afgørelse lagde energiselskabet hindringer i vejen for andre udbyderes adgang til det franske marked for elleverancer til store erhvervskunder ved at indgå leveringsaftaler, som i kraft af deres omfang, varighed og karakter begrænsede andre virksomheders muligheder for at levere til store erhvervskunder i Frankrig, og desuden indeholdt EDF-koncernens kontrakter en række begrænsninger i adgangen til videresalg. Dette forhindrede andre leverandører i at komme ind på eller ekspandere på det franske marked og forværrede flaskehalsene på engrosmarkedet og forhalede dermed den effektive liberalisering af det franske elmarked.

Kommissionen indledte procedure i sagen den 18. juli 2007 og fremsendte en klagepunktsmeddelelse den 19. december 2008. Efter at der var givet aktindsigt, og efter svar på klagepunktsmeddelelsen blev der den 2. april 2009 afholdt en mundtlig høring. For at imødegå de konkurrenceproblemer, Kommissionen havde peget på, afgav EDF-koncernen den 14. oktober 2009 en række tilsagn i overensstemmelse med artikel 9, stk. 1, i forordning (EF) nr. 1/2003 (2). Disse tilsagn fra EDF-koncernen vil bl.a. sikre, at konkurrenterne hvert år kan konkurrere om gennemsnitligt 65 % af de elkontrakter, EDF indgår med store erhvervskunder i Frankrig i de ti år, hvor tilsagnet gælder. Desuden vil begrænsningerne i adgangen til videresalg blive ophævet i EDF's kontrakter.

Den 4. november 2009 udsendte Kommissionen en meddelelse efter artikel 27, stk. 4, hvori den opsummerede konkurrenceproblemerne og de afgivne tilsagn og opfordrede interesserede tredjeparter til at fremsætte deres bemærkninger hertil inden for en frist på en måned. Der indkom bemærkninger fra 16 interesserede parter, heriblandt flere store erhvervsbrugere og elproducenter.

Kommissionen underrettede EDF-koncernen om markedstestens udfald. Koncernen reagerede den 5. februar 2010 med at fremlægge et revideret forslag til tilsagn.

Kommissionen har nu draget den konklusion, at i lyset af de seneste tilsagn og med forbehold af artikel 9, stk. 2, kan den procedure, den havde indledt i sagen, nu indstilles.

EDF-koncernen har over for Kommissionen erklæret, at den har haft tilstrækkelig indsigt i de oplysninger, den havde brug for til at foreslå tilsagn, der kunne løse de af Kommissionen påviste konkurrenceproblemer.

Høringskonsulenten har ikke hverken fra EDF-koncernen eller nogen tredjepart modtaget nogen yderligere anmodninger eller klager i denne sag.

I lyset af det ovenstående finder jeg, at retten til at blive hørt er blevet respekteret i denne sag.

Bruxelles, den 3. marts 2010. Michael ALBERS

(1) Jf. artikel 15 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.

(2) I det efterfølgende refererer alle nævnte artikler til forordning (EF) nr. 1/2003.